Schweizer Wanderwege
D Schwiizer Wanderwäg (früener Schwiizer Arbetsgmeinschaft für Wanderwäg, Abchürzig SAW) isch d Dachorganisation vo de kantonale Wanderwägverein vo der Schwiiz und Liechtestei. Unter em Name Wanderland Schweiz sind d Wanderwäg au Teil vom Projäkt SchweizMobil. D Schwiiz het es Netz vo markierte Wanderwäg, wo über 65'000 km (2019) lang isch, devo hei 14'000 km Hartbelag und si 21'000 km Bärgwäg.

Ufgabe und Fakte 
D SAW unterstützt die kantonale Wanderwägverein und koordiniert d Aalage vo Wanderwäg wo über d Kantons- und Landesgränze use gönd. D SAW tuet au Kriterie für d Wägmarkierig festlege. S Schwizer Wanderwägnetz isch 2019 über 65'000 km lang gsi. Sit 2008 wärde d Wanderwäg vo der SAW zäme mit SchweizMobil verwaltet. Mit SchweizMobil wot me meh Touriste azie. Wil d Schwiizer Wanderwäg en wichtiger Teil vo Schwiizer «Touristesportarte» si, si si in SchweizMobil iglideret worde, wil me de d Wanderwäg besser cha iteile und nummeriere.

Zäme mit em Bundesamt för Landestopografii tüend d SAW Wandercharte im Massstab vo 1:50'000 mache, und vier Mol im Jahr tüend si d Zitschrift «Wanderland Schweiz» usegä.

Fakte für 2020: 80 % vo der Schwiizer Bevölkerig händ s Wanderwägnetz brucht, vo dene düend meh als d Hälfti (57 Prozent) regelmässig wandere. Die kantonale Wanderwägorganisatione händ alli zäme 49'391 Mitgliider. Im Jahr hälfe 1'500 Freiwilligi, s Wägnetz mit de öppe 50'000 Wägwiiser z unterhalte; das chostet pro Jahr öppe 800 Franke pro Kilometer Wanderwäg.

2012 si d SAW mit em Freiwilligepriis vo der Schwizerische Gmeinnützige Gsellschaft für s innovative Corporate Volunteering-Projäkt und für d Freiwilligenarbet uszeichnet worde.

Galerii vo Signalisierige

Weblink 

 Die offizielli Website vo de Schwiizer Wanderwäg

Quelle 

Sportverein
Verein i de Schwiz